**MONIKA-KERĖTOJA**

Arvydas Juozaitis

Išniręs iš už kampo Monikos Mironaitės 100-metis ir išgąsdino, ir nudžiugino. Tikriau, daugiau nustebino negu išgąsdino, ir mažiau nudžiugino negu galėtų. Šiaip ar taip, M. Mironaitė buvo teatro artistė, vadinasi, moteris, kurios profesinė paskirtis tik viena – išeiti į sceną, išėjus sutelkti gyvenimą į kelias valandas, savo energijos spinduliais nušviesti žmonių sielas ir... nueiti. Nuo scenos ir iš to dirbtinio gyvenimo. Viskas. Jeigu jai pavyko sukurti svetimo gyvenimo iliuziją – ji valdo mūsų sielas. Ji – valdžia.

Kiek nedaug likę jos garso ir vaizdo įrašų. O koks tai būtų buvęs turtas! Juk Monika – legenda, ir ne iš šiuolaikinių „legendų“ žvaigždyno, o tikrojo. Tik ką apie ją žino jaunuomenė? Laimė, yra „gyvenimo įrašų“, TV spektaklių (pvz., „Tyli naktis“), radijo įrašų (pvz., „Žmogaus balsas“, „Nora“, „Mielas apgavikas“ ir kelis kitus). Yra jos skaitomų eilių (ypač įspūdingas vaizdo įrašas Lietuvos televizijos archyve – Monika skaito Salomėją Nėrį).

Mažai kuo skiriuosi nuo dabartinės jaunuomenės – ant scenos tos gyvos legendos nemačiau. Buvę vos keli atvejai, bet jie mažai ką sakė apie būtą charakterio jėgą. Vieną kartą esu ją matęs, kai buvo minimas jos jubiliejus ir scenoje ji sėdėjo kaip karalienė; kitą kartą – jai vaidinant paskutinę savo rolę R. G. Lorkos „Kruvinose vestuvėse“. (Spektaklį Monikai pastatė Henrikas Vancevičius; beje, ir jam tai buvo paskutinis scenos darbas.)

Teatro jėga – neįveikiama: teatras atgaivina gyvenimą. Aktoriai (o po teisybei – tik artistai, kurie yra aukščiausia aktoriaus meistriškumo pakopa) akina mus ir palieka randus mūsų sielose. Kartais net visam gyvenimui. Dievaži, tai kerus skleidžianti profesija, panaši į pranašų ir kunigų misiją, primenanti jų pašaukimus, jų įtaką žmonėms. Baisoka profesija, nes iš artisto reikalaujama pasiaukojimo dėl kitų.

Tačiau neteiskime praeities žmonių, kurie, kaip ir mes, pasinaudoję artisto energija, pasimėgavę ja ir pasisotinę iš jos šaltinių, pasakydavo „ne“ artistui jo mirties valandą. Palaidodavo jį už kapinių tvoros. Gal manė, kad vaidinęs svetimus gyvenimus žmogus miršta be savojo, tai yra be sielos? O tai reiškia, kad atsigulęs šalia tokio žmogaus prasmegsi jo tuštumoje? O gal dar ir nelaimė lauks, kai stosi priešais šventąjį Petrą. Ten eilė, o greta tavęs – artistas. Ir spręs šventasis Petras apie tave į tavo draugą pažvelgdamas, jo akis tyrinėdamas. Ir kas? Ogi tas, kad tose akyse tikras kipšas tūno!

Visą straipsnį skaitykite žurnale Publikavimo data 2013 05 22